หุ้นไทยแกว่งปิดเช้าบวก0.87จุด
ตลาดหุ้นไทยแกว่งตัวในกรอบแคบๆ ปิดเช้าบวก 0.87 จุด
24 ธ.ค. 2553

ตลาดหุ้นไทยแกว่งตัวในกรอบแคบๆ ปิดเช้าบวก 0.87 จุด
ตลาดหุ้นไทย(24 ธ.ค.)แกว่งตัวในกรอบแคบๆ ปรับตัวขึ้นลงสลับกันตลอดการซื้อขายในช่วงเช้า โดยขึ้นไปสูงสุดที่ 1,024.54 จุด และต่ำสุดที่ 1,021.35 จุด ปิดตลาดที่ 1,022.14 จุด เพิ่มขึ้น 0.87 จุด หรือ 0.09% ขณะที่มูลค่าการซื้อขายเบาบาง 7,269.24 ล้านบาท 
บริษัทหลักทรัพย์ (บล.) ฟินันเซีย ไซรัส ระบุว่า ตลาดหุ้นในภูมิภาคปรับตัวลดลงหลังจากเกาหลีเหนือมีท่าทีแข็งกร้าว ต่อกรณีความตึงเครียดในคาบสมุทรเกาหลี ผนวกกับยังอยู่ในช่วงการขายทำกำไรของนักลงทุนต่างชาติ ก่อนที่จะหยุดยาวในเทศกาลคริสต์มาสและปีใหม่ ส่งผลให้ดัชนีหุ้นไทยปรับลดลง
อย่างไรก็ตาม แรงซื้อจากนักลงทุนสถาบันในประเทศ ตามแรงซื้อกองทุนประหยัดภาษีที่จะมีเม็ดเงินเข้ามาอย่างหนาแน่นในช่วงปลายปี จะช่วยพยุงตลาดหุ้น ขณะเดียวกัน ราคาน้ำมันในตลาดโลกที่ปรับเพิ่มขึ้นไปแตะจุดสูงสุดนับตั้งแต่วิกฤติเศรษฐกิจ ส่งผลดีต่อหุ้นกลุ่มพลังงาน